Jou geluk is jou verantwoordelikheid - Voelgoed
Tuis Voelgoed Blogs Jou geluk is jou verantwoordelikheid
Hoor ek hoe iemand sê, “ai het jy gesien hoe gelukkig lyk hy? So anders as toe hy agter sy ma se kis aangeloop het. Sy maak hom regtig gelukkig.”
Vat my toe ‘n oomblik om agter te kom die vrou praat oor Prins Harry wat met sy mooie Meghan getroud is.
Ek het nie self die troue gekyk nie, was laasnaweek heel besig by die Dubaise Afrikaanse Kerk. (Wat ‘n ongelooflike ervaring en belewenis!), maar so beloer ek toe tog die foto’s van die groot troue. Ja, die paartjie lyk baie gelukkig, maar ek hoop van harte nie die nuwe Hertog van Sussex verwag dat die Hertogin van Sussex die verantwoordelikheid vir sy geluk moet dra nie.
Jy sien, een mens kan ‘n ander net gelukkiger maak, maar om gelukkig te wees vind jy net in jouself. Daardie is ‘n verantwoordelikheid wat elke persoon self moet vat. Tog is daar baie mense wat dit nie doen nie. Hulle het hulle geluk 100% iemand anders se verantwoordelikheid gemaak. Dis bietjie gevaarlik, want ons is almal net mense en mense is nie perfek nie.
Ander het al lankal op mense opgegee en vind nou hul geluk in hul beroepe, status en geld. Alles dinge wat in ‘n oomblik kan wegval en waar is hulle dan? Wat ek nou gaan sê is ‘n groot en belangrike waarheid, wat baie hoor maar ongelukkig min ter harte neem. Om jou geluk op een persoon of slegs een aspek van jou lewe te fokus, gaan beteken jy gaan in duie stort die oomblik as daardie persoon of aspek nie meer daar is nie.
Weet wie jy is. Weet waarnatoe jy oppad is. Vind ten eerste vrede, geloof en geluk binne jouself, want as die lewe begin snaakse draai gooi, soos wat dit die neiging het om te doen, moet jy nog steeds jy wees. Jy moet steeds kan aangaan en jou roeping nastreef, maak nie saak wat die omstandighede is nie.
Volgende artikelOor verandering
Laasweek kry ek die geleentheid om weer vir ‘n slag ‘n draai in die mooie Kaap te maak. Watter belewenis was dit nie!